[pic] | KOMISIJA EVROPSKIH SKUPNOSTI |

Bruselj, 26.5.2009

COM(2009) 238 konč.

2009/0068 (CNS)

Predlog

SKLEP SVETA

o razporejanju posredno merjenih storitev finančnega posredništva (PMSFP) za določitev bruto nacionalnega dohodka (BND), ki se uporablja za proračun Evropskih skupnosti in vire lastnih sredstev

OBRAZLOŽITVENI MEMORANDUM

UVOD

„Posredno merjene storitve finančnega posredništva“ (PMSFP) so del storitev finančnih institucij (običajno bank), ki se ne zagotavljajo v obliki neposredne prodaje storitev s fiksno ceno, temveč z uporabo obrestne mere, ki je višja za posojila kot za depozite (razlika v obrestnih merah).

Razporejanje PMSFP v okviru Evropskega sistema nacionalnih in regionalnih računov (ESR 95) je bilo opredeljeno z Uredbo Sveta (ES) št. 448/98 z dne 16. februarja 1998, ki je dopolnila in spremenila Uredbo Sveta (ES) št. 2223/96 z dne 25. junija 1996 ter se je začela izvajati od 1. januarja 2005 z Uredbo Komisije (ES) št. 1889/2002 z dne 23. oktobra 2002.

Razporejanje PMSFP pa se za proračun Skupnosti in vire lastnih sredstev ne uporablja samodejno. Prvič, zahteva se, da s posebnim odstopanjem Svet v skladu s členom 8(1) Uredbe Sveta (ES) št. 448/98 na predlog Komisije s soglasjem sprejme odločitev. Drugič, če je ugotovljeno, da razporeditev PMSFP pomeni večjo spremembo BND v skladu z drugim pododstavkom člena 2(7) Sklepa Sveta 2000/597/ES, Euratom z dne 29. septembra 2000 oziroma Sklepa Sveta 2007/436/ES, Euratom z dne 7. junija 2007, Svet na predlog Komisije in po posvetovanju z Evropskim parlamentom soglasno odloči, ali naj se te spremembe uporabljajo za namene obeh sklepov.

Razporejanje PMSFP za določitev BND za proračun Skupnosti in vire lastnih sredstev bi znatno vplivalo na oceno prispevkov iz lastnih sredstev držav članic, pa tudi spremenilo zgornje meje za plačila in obveznosti, kakor so določene v členu 3 obeh sklepov. Zato Komisija meni, da razporejanje PMSFP povzroča večje spremembe BND.

To sporočilo Komisije zato vključuje predlog za sklep Sveta, v katerem:

– na podlagi člena 8(1) Uredbe Sveta št. 448/98 člen 1 določa, da bi se PMSFP zdaj razporedile za določitev bruto nacionalnega dohodka (BND), ki se uporablja za proračun Evropskih skupnosti in vire lastnih sredstev,

– na podlagi drugega pododstavka člena 2(7) in na podlagi člena 3 Sklepa Sveta 2000/597/ES, Euratom člen 2 določa, da se PMSFP uporabljajo za namene tega sklepa od 1. januarja 2005 do 31. decembra 2006,

– na podlagi drugega pododstavka člena 2(7) in na podlagi člena 3 Sklepa Sveta 2007/436/ES, Euratom člen 3 določa, da se PMSFP uporabljajo za namene tega sklepa od 1. januarja 2007.

RAZPOREJANJE PMSFP ZA VIRE LASTNIH SREDSTEV SKUPNOSTI

Razpoložljivost podatkov po ESR 95 in razporejanje PMSFP

Uredba Sveta (ES) št. 448/98 določa razporejanje PMSFP v okviru ESR 95 in od držav članic zahteva Predložitev rezultatov izračunov med poskusnim obdobjem (člen 4), ki ji sledi Vrednotenje rezultatov (člen 5). To vrednotenje se je izkazalo za zadovoljivo in Uredba Komisije (ES) št. 448/98 se je nato končno začela izvajati z Uredbo Komisije (ES) št. 1889/2002, ki se je začela uporabljati 1. januarja 2005 (člen 2) in v skladu s katero so morale države članice razporediti PMSFP v okviru prenosa podatkov po ESR 95.

Vse države članice so pri svojem prenosu podatkov po ESR 95 septembra/oktobra 2008 prvič izpolnile to zahtevo in Komisiji omogočile, da predloži ta predlog.

Razporejanje PMSFP za BND, ki se uporablja za vire lastnih sredstev

Člen 8(1) Uredbe Sveta (ES) št. 448/98 določa: „Z odstopanjem od te uredbe Svet na predlog Komisije s soglasjem sprejme odločitev, da se PMSFP razporedijo za določitev BNP [bruto nacionalni proizvod, ki ga je pozneje od leta 2002 nadomestil pojem BND v skladu s prvim pododstavkom člena 2(7) Sklepa (ES) št. 2000/597], ki se uporablja za proračun Skupnosti in lastne vire .“ To pomeni, da se z odstopanjem Uredba Sveta (ES) št. 448/98, ki je spremenila ESR 95 ob upoštevanju razporejanja PMSFP, ne uporablja za določitev BND, ki se uporablja za vire lastnih sredstev.

Namen tega predloga (člen 1) je, da Svet odloči, da je treba PMSFP razporediti za določitev BND, ki se uporablja za vire lastnih sredstev. Dejansko je za vire lastnih sredstev primerno uporabiti najnovejše statistične koncepte in v skladu s tem opredeliti BND, kakor ga z uporabo ESR 95 v skladu z naknadno spremenjeno Uredbo Sveta (ES) št. 2223/96 določi Komisija.

Uporaba razporejanja PMSFP za namene Sklepa 2000/597/ES, Euratom

Drugi pododstavek člena 2(7) Sklepa 2000/597/ES, Euratom določa: „ Če bi spremembe ESA 95 povzročile večje spremembe bruto nacionalnega dohodka, kakor ga določi Komisija, Svet na predlog Komisije in po posvetovanju z Evropskim parlamentom soglasno odloči, ali se te spremembe uporabljajo za namene tega sklepa.“ Razporejanje PMSFP povečuje BND v povprečju za več kot 1 %, kar z uporabo formule, opisane v členu 3 Sklepa 2000/597/ES, Euratom, povzroča zlasti spremembo zgornjih mej, določenih v tem členu. Iz tega izhaja, da pomeni razporejanje PMSFP pomembno spremembo v smislu zgoraj navedenega drugega pododstavka člena 2(7).

Namen tega predloga (člen 2) je, da se samo za leti 2005 in 2006 uporabi razporejanje PMSFP za namene Sklepa 2000/597/ES, Euratom.

Uporaba razporejanja PMSFP za namene Sklepa 2007/436/ES, Euratom

Drugi pododstavek člena 2(7) Sklepa 2007/436/ES, Euratom določa: „ Če bi spremembe ESA 95 povzročile večje spremembe BND, kakor ga določa Komisija, Svet na predlog Komisije in po posvetovanju z Evropskim parlamentom soglasno odloči, ali naj se te spremembe uporabljajo za namene tega sklepa.“ Razporeditev PMSFP povečuje BND v povprečju za več kot 1 %, kar z uporabo formule, opisane v členu 3(3) Sklepa 2007/436/ES, Euratom, povzroča zlasti spremembo zgornjih mej, določenih v tem členu. Iz tega izhaja, da pomeni razporejanje PMSFP pomembno spremembo v smislu zgoraj navedenega drugega pododstavka člena 2(7).

Namen tega predloga (člen 3) je, da se od leta 2007 naprej uporabi razporeditev PMSFP za namene Sklepa 2007/436/ES, Euratom.

Začetek veljavnosti in začetek uporabe

Uporablja se od 1. januarja 2005 v skladu z začetkom uporabe Uredbe Komisije (ES) št. 1889/2002.

2009/0068 (CNS)

Predlog

SKLEP SVETA

o razporejanju posredno merjenih storitev finančnega posredništva (PMSFP) za določitev bruto nacionalnega dohodka (BND), ki se uporablja za proračun Evropskih skupnosti in vire lastnih sredstev

(//ES, Euratom)

SVET EVROPSKE UNIJE JE –

ob upoštevanju drugega pododstavka člena 2(7) Sklepa Sveta 2000/597/ES, Euratom z dne 29. septembra 2000 in drugega pododstavka člena 2(7) Sklepa Sveta 2007/436/ES, Euratom z dne 7. junija 2007,

ob upoštevanju predloga Komisije,

ob upoštevanju mnenja Evropskega parlamenta[1],

ob upoštevanju mnenja Računskega sodišča[2],

ob upoštevanju naslednjega:

1. V členu 8(1) Uredbe Sveta (ES) št. 448/98 z dne 16. februarja 1998 o spremembah in dopolnitvah Uredbe (ES) št. 2223/96 glede razporejanja posredno merjenih storitev finančnega posredništva (PMSFP) v okviru Evropskega sistema nacionalnih in regionalnih računov (ESR)[3] je določeno, da Svet sprejme odločitev, da se posredno merjene storitve finančnega posredništva (PMSFP) razporedijo za določitev bruto nacionalnega proizvoda, ki se uporablja za proračun Skupnosti in vire lastnih sredstev. Pojem bruto nacionalni proizvod je od leta 2002 nadomestil pojem bruto nacionalni dohodek (BND) v skladu s prvim pododstavkom člena 2(7) Sklepa Sveta 2000/597/ES, Euratom z dne 29. septembra 2000 o sistemu virov lastnih sredstev Evropskih skupnosti[4].

2. Za proračun Skupnosti in vire lastnih sredstev je primerno uporabiti najnovejše statistične koncepte, zlasti kar zadeva določitev BND, kakor ga z uporabo Evropskega sistema nacionalnih in regionalnih računov (ESR 95) določi Komisija. PMSFP je treba zato razporediti za določitev BND za namene proračuna Skupnosti in lastnih virov.

3. V skladu z drugim pododstavkom člena 2(7) Sklepa Sveta 2000/597/ES, Euratom mora Svet, če bi spremembe Evropskega sistema nacionalnih in regionalnih računov povzročile večje spremembe bruto nacionalnega dohodka, kakor ga določi Komisija, odločiti, ali se te spremembe uporabljajo za namene tega sklepa. Podobno mora Svet v skladu z drugim pododstavkom člena 2(7) Sklepa Sveta 2007/436/ES, Euratom z dne 7. junija 2007 o sistemu virov lastnih sredstev Evropskih skupnosti[5], če bi spremembe Evropskega sistema nacionalnih in regionalnih računov povzročile večje spremembe bruto nacionalnega dohodka, kakor ga določa Komisija, odločiti, ali naj se te spremembe uporabljajo za namene tega sklepa.

4. Razporejanje PMSFP povzroča večjo spremembo v smislu drugega pododstavka člena 2(7) Sklepa 2000/597/ES, Euratom, ker povečuje BND v povprečju za več kot 1 % ter z uporabo formule, opisane v členu 3 navedenega sklepa, povzroča spremembo zgornjih mej, določenih v navedenem členu. Iz istih razlogov povzroča razporejanje PMSFP večjo spremembo v smislu drugega pododstavka člena 2(7) Sklepa 2007/436/ES, Euratom.

5. Zato je treba razporejanje PMSFP uporabiti za namene sklepov 2000/597/ES, Euratom in 2007/436/ES, Euratom.

6. Uredba Komisije (ES) št. 1889/2002 z dne 23. oktobra 2002 o izvajanju Uredbe Sveta (ES) št. 448/98 se uporablja od 1. januarja 2005.

7. Zato se mora ta sklep zaradi skladnosti uporabljati od 1. januarja 2005. Razporejanje PMSFP za določitev BND za proračun Skupnosti in vire lastnih sredstev je treba zato uporabljati za namene Sklepa 2000/597/ES, Euratom od 1. januarja 2005 do 31. decembra 2006, ker je bil navedeni sklep razveljavljen s Sklepom 2007/436/ES, Euratom od 1. januarja 2007. Navedeno razporejanje je treba za namene Sklepa 2007/436/ES, Euratom uporabljati od 1. januarja 2007, ko se je začel uporabljati navedeni sklep –

SKLENIL:

Člen 1

Posredno merjene storitve finančnega posredništva se razporedijo za določitev bruto nacionalnega dohodka za namene proračuna Skupnosti in vire lastnih sredstev.

Člen 2

Razporejanje posredno merjenih storitev finančnega posredništva v skladu s členom 1 se za namene Sklepa 2000/597/ES, Euratom uporablja od 1. januarja 2005 do 31. decembra 2006.

Člen 3

Razporejanje posredno merjenih storitev finančnega posredništva v skladu s členom 1 se za namene Sklepa 2007/436/ES, Euratom uporablja od 1. januarja 2007.

Člen 4

Ta sklep začne veljati na dan objave v Uradnem listu Evropske unije .

Uporablja se od 1. januarja 2005.

V Bruslju,

Za Svet

Predsednik

[1] UL C […], [...], str. [...].

[2] UL C […], [...], str. [...].

[3] UL L 58, 27.2.1998, str. 1.

[4] UL L 253, 7.10.2000, str. 42.

[5] UL L 163, 23.6.2007, str. 17.